Steffi Graf

Steffi Graf —jaiotzako izen-deiturez, Stefanie Maria Graf— (Mannheim, Alemaniako Errepublika Federala, 1969ko ekainaren 14a) tenislari profesional ohia da. 1988. urtean Golden Slama bereganatu zuen lehenengo emakumea bilakatu zen, Australiako Irekia Chris Everti, Roland Garros Natasha Zverevari, Wimbledon Martina Navrátilovári, AEBetako Irekia Gabriela Sabatiniri irabazita, eta Seulen jokatutako Olinpiar jokoetan berriz ere Sabatiniri irabaziz urrezko domina lortuta.

Bizitza profesionala 
Lau urte baino ez zituela hasi zen tenisean. Alemaniako eta Europako "Junior" kopak irabazi ostean, 1982ko urriaren 18an profesionaletan hasi zen. Hurrengo egunean, Tracy Austinen kontra galdu zuen (4-6, 0-6). 1986ko apirilaren 12an irabazi zuen bere lehen txapelketa, Family Circle Cupen Chris Everti gailendu ostean. WTAko 107 txapelketa irabazi zituen, Navrátilová (167) eta Everten (157) atzetik txapelketa gehien irabazi duen emakumea izanik.

186 astez jarraian WTAsailkapeneko 1go postuan izan zen, 1987ko abuztuaren 17tik 1991ko martxoaren 10a bitartean, orainartean inork berdintzerik izan ez duen marka eginez. Guztira 337 astez izan zen 1go postuan.

Grand Slameko txapelketa guztiak 2 hamarkada ezberdinetan irabazi dituen tenislari bakarra da (gizonezkoen zein emakumezkoenean). Bai eta Grans Slameko txapelketa bakoitza gutxienez 4 aldiz irabazten eta txapelketa guztiak arrakastarekin defendatzea lortu duena ere. 902 partidu irabazi eta 115 galdu zituen bere ibilbide profesionalean zehar. 1989ko ekainaren eta 1990eko maiatzaren artean jarraian irabazitako 68 partiduen marka lortu zuen, zeina historiako bigarren markarik hoberena den, Martina Navrátilovák 1984ean lortutako 73 garaipeneko markaren ostean. Ez hori bakarrik, 1987, 1988 eta 1989 urteetan 7 partidu baina ez zituen galdu (hiru Gabriela Sabatiniren kontra, bi Martina Navrátilováren aurka , eta bana Pam Shriver eta Arantxa Sánchez Vicarioren aurka). 21,895,277 dolarreko irabaziak izan zituen.

Kolperik hoberena eskuina zuen. Ez zuen oso modu egokian exekutatzen, baina potentzia zein zehaztasun handiko kolpea zen, zeinarekin bere aurkariak lekutik ateratzen zituen. Aldiz, errebesarekin konfiantza gutxi zuen, eta oso kasu bakanetan tantoak irabazteko erabiltzen zuen. Hala eta guztiz ere, moztutako errebesa zehaztasun handiarekin exekutatzen zuen, bere aurkariak gaitzeratzeko balio ziona. Urteekin bere eskuineko kolpea bezala, bere jokoaren ezaugarri batean bilakatuko zen. Gainera, sake oso ona ere bazuen, eta gehienetan atzean jokatzen bazuen ere bolea ona ere bazuen. Bere kolpeez gain, aipatzekoak dira Grafen hanka jokoa eta abiadura ere. Horri esker, ezkerralderantz azkar mugituta, normalean errebesarekin jokatu beharreko pilotak eskuinez jokatzeko aukera izaten zuen.

Grafen aurkarien artean, norbait nabarmentzekotan, Monica Seles nabarmendu behar da, haren kontra Grand Slameko lau final jokatu baitzituen 1990 eta 1993. urteen artean (Grafek bat irabazi zuen, eta Selesek hiru, horien artean 1992ko Rolan Garroseko finala nabarmendu behar da; Seles gailendu zen, 6-2, 3-6 eta 10-8, eta emakumezkoen arteko inoizko partidarik hoberenetariko bat izan zela jotzen da). Zuten norgehiagoka 1993ko apirilaren 30ean bukatu izan zen, Hamburgoko irekian, Magdalena Maleeva bulgariar tenislariaren kontrako partiduko atsedenaldi batean Monica Selesi bizkarrean labankada bat eman ziotenean. Hasiera batean, Selesen sorterrian (Jugoslavia) izaten ari ziren gatazken ondorioa zela uste izan zen; hala ere, Parchek berak onartu zuen Grafen mireslea zela, eta hori egin zuela uste baitzuen Seles paretik kenduta Grafek berriro munduko lehen postua eskuratuko zuela. Eraso hark kirolarien artean oihartzun handia izan zuen, eta ordutik aurrera beren miresleekin arreta handiagoa izango zuten. Gainera, txapelketen antolatzaileek beren segurtasun sistemak berrikusi behar izan zituzten, eta horrek ondorio handiak izan zituen eliteko tenisean. Grafek Seles ospitalean bertan bisitatu zuen, baina ez zuen gertatutakoari buruzko jendaurreko oharrik egin. Seles 27 hilabetez ezin izan zen lehiatu, eta inoiz ez zuen erasoa baino lehenagoko sasoi eta joko puntura itzultzerik.

Steffiren aita bi urtez kartzelan izan zen, 1997an Steffi Grafen irabazien gaineko zergetan 70.000.000 estatubatuar dolar baino gehiagoko iruzurra egiteagatik.

WWFko "enbaxadorea" da. Gerren eta jazarpenen biktima diren haur eta familiei laguntzeko proiektuak antolatzen dituen Children for Tomorrow fundazioaren sortzailea eta babeslea da.
 
1999ko abuztuaren 13an San Diegoko txapelketako lehen partidua Amy Frazierren kontra jokatzen ari zuela, lesio bat zela eta partidua utzi behar izan zuelarik, erretiro profesionala hartu zuen. Osorik jokatutako azken partidua, urte horretan bertan jokatutako Wimbledongo finala izan zen, zeina Lindsay Davenport estatu batuarraren kontra galdu zuen (4-6, 5-7). Aste batzuk lehenago, bere Roland Garroseko azken titulua lortu zuen, orduko munduko 1na zen Martina Hingisen kontrako partidu ikusgarrian (4-6, 7-5, 6-2); aurreko txandetan munduko 2.a zen Lindsay Davenport eta munduko 3.a zen Monica Seles mendean hartu zituen.

Urte horretan bertan, Roland Garroseko gizonezkoetan, hortik gutxira bere senarra izango zen Andre Agassik lortu zuen garaipena. Bikotea, beraien Las Vegaseko etxean 2001eko urriaren 22an ezkondu zen, berien amak baino ez zeudela testigu bezala. Urriaren 26an beraien lehen semea jaio zen, 6 asteko aurrerapenarekin. 2003ko urriaren 3an beraien alaba den Jaz Elle jaioko zen.

1988an BBC Sportsek banatzen duen "urteko pertsonalitarearen" saria eskuratu egin zuen, bai eta 1999an Asturiaseko Kiroletako Printzipearen Saria ere.

Grand Slameko txapelketak (23; 22+1)

Banakakoan

Banakakoan irabazle (22)

Banakakoan finalista (9)

Grand Slam txapelketetako sailkapena banakakoan

Binakakoan

Binakakoan irabazle (1)

WTA txapelketak (118; 107+11)

Banakakoan

Banakakoan irabazle (107)

Finalista (31)

Binakakoan (11)

Binakakoan irabazle

Finalista (7)

Urteka lortutako garaipen kopurua

WTA sailkapenean izandako bilakaera (banakakoa)

Kanpo estekak 
 Webgune ofiziala
 Huang, L. R., Gäbel, Y. A., Graf, S., Arzberger, S., Kurts, C., Heikenwalder, M., ... & Protzer, U. (2012). Transfer of HBV genomes using low doses of adenovirus vectors leads to persistent infection in immune competent mice. Gastroenterology, 142(7), 1447-1450.
 Istvanffy, R., Kröger, M., Eckl, C., Gitzelmann, S., Vilne, B., Bock, F., ... & Oostendorp, R. A. (2011). Stromal pleiotrophin regulates repopulation behavior of hematopoietic stem cells. Blood, The Journal of the American Society of Hematology, 118(10), 2712-2722.
 Witt, C. (1998). " Soy incapaz de seguir adelante": Entrevista a Steffi Graf. Cambio 16, (1385), 56-57.
 https://smoda.elpais.com/celebrities/vips/steffi-graf-andre-agassi-historia-amor-matrimonio/
 https://www.biografiasyvidas.com/biografia/g/graf.htm
 https://www.buscabiografias.com/biografia/verDetalle/252/Steffi%20Graf
 https://www.euskadi.eus/web01-a2lurhiz/es/contenidos/termino/_c02552/eu_g_2987/g2987.html
 https://www.ambito.com/deportes/steffi-graf/que-fue-la-vida-la-inigualable-extenista-que-recibio-una-propuesta-matrimonial-pleno-partido-n5133971

Baden-Württembergeko jendea
Alemaniako tenislariak
Kiroletako Asturiasko Printzesa saridunak
Olinpiar Jokoetako dominadunak tenisean
1988ko Udako Olinpiar Jokoetako dominadunak
1992ko Udako Olinpiar Jokoetako dominadunak
1984ko Udako Olinpiar Jokoetako tenislariak
1988ko Udako Olinpiar Jokoetako tenislariak
1992ko Udako Olinpiar Jokoetako tenislariak
Wimbledon txapeldunak